**Heb. 10:19-25**

**“Volg Jesus na sy Vader toe – en na sy mense toe.”**

*Andries Burger, GK Pinetown, 19 Mei 2019 – FOKUSMAAND #3*

Kinders **OPNEEM**

ŉ Baie belangrike opdrag van Jesus aan elke gelowige en ook aan elke gemeente is om dissipels te maak en hulle te leer om te lewe soos wat Hy ons leer.

 Dissipels van Jesus is “leerlinge” of “navolgers” van Jesus.

Soos vakleerlinge by ŉ kundige vakman leer, so leer ons by Jesus hoe om te lewe – wat ons gesindheid moet wees, wat om te dink, en te praat, en hoe om op te tree.

Maar voordat jy dissipels kan maak, moet jy self eers ŉ dissipel wees.

Dit is ons fokus hierdie maand – soos wat ons groei in ons eie dissipelskap so sal ons ook groei in die maak van dissipels.

Ons het reeds geleer dat dissipels van Jesus Hom volg deur gehoorsaam te wees en te doen wat Hy ons geleer en gewys het.

Netso ook dat dissipels van Jesus met hulle woorde en optrede hulle liefde,

eintlik Jesus liefde, uitleef teenoor almal om hulle.

(Onthou jy hoe Hy die vraag omgedraai het om nie te vra wie jou naaste is nie, maar wie se naaste jy is?)

Vandag wil ons kyk hoe of waar ons leer by Jesus om sy dissipels te kan wees, en om al beter dissipels te kan wees.

 Watter dinge gebruik Jesus, of dan die Heilige Gees, om ons te leer?

Party mense noem dit genademiddele, die middele of dinge waardeur ons van sy genade leer.

Genademiddele is

om God se Woord, die Bybel te lees, en

om saam ander die Bybel te ondersoek, en

om by ander te hoor wat hulle al by God geleer het (hulle getuienis, prediking) en om die sakramente te gebruik,
om self jou hart met God uit te praat in gebed

alles natuurlik in afhanklikheid dat die Heilige Gees, God self, jou sal leer wanneer jy enige van hierdie dinge, of genademiddele gebruik.

**<< Heb. 10:19-25>>**

Daar is drie vrae wat mens nogal baie hoor, en ek wil dat ons saam kyk watter antwoorde hierdie teks daarop gee:

 Waarom volg Jesus se dissipels Hom? (v.19, 20, 21)

 Hoe volg Jesus se dissipels Hom?

 Waarheen volg Jesus se dissipels Hom? (v.22; 24, 25)

Voor ons by die vrae kom moet ons eers seker maak wie die “ons” is van wie ons hier lees.

Dit is ŉ baie spesifieke groep mense, dit is nie almal nie.

Hy spreek “ons” aan as broers, of in vandag se kultuur sou hy sê “broers en susters”.

Wie is “ons”?

In 3:1 word broers (en susters) verduidelik as die mense “*wat vir die Here afgesonder is en deelgenote is van die hemelse roeping”.*

Omdat gelowiges deur geloof in Jesus kinders van God se huisgesin geword het, is ons nou “broers en susters” van mekaar. (Dit is hoekom ons mekaar vandag nog so aanspreek. Ons is saam kinders in God se huisgesin.)

Wat ons hier lees is dus die waarheid vir mense wat in Jesus Christus glo,

wat in Hom eenkant gesit is en hemel toe geroep word.

 Dit is die volgelinge van Jesus, sy dissipels.

As iemand nog nie in Jesus as Verlosser en Here glo nie, dan is dit nog nie vir jou waar nie.

Selfs al sê jy dat jy ŉ Christen is, maar jy lewe soos jy wil sonder om Hom te volg, dan praat hierdie teks nie oor jou nie.

Ek hoop van harte dat die wonderlik boodskap van Christus jou sal aangryp en weer sal laat dink – dat jy tog sal besluit om jou aan Hom oor te gee en op Hom te vertrou en om Hom te volg.

**Waarom volg Jesus se dissipels Hom?**

 Ons volg Hom omdat Hy vir ons versoening en vrede bewerk het met God.

Weens die sonde het God die mens uit sy teenwoordigheid weg gedryf.

Selfs in die tempel het Hy ŉ gordyn laat hang, die voorhangsel, om te keer dat niemand by die allerheiligste deel van die tempel kan kom nie, daar waar die ark gestaan het as simbool van God se teenwoordigheid.

Slegs die hoë priester kon een keer per jaar namens die volk ŉ offer gaan bring vir hulle sondes, ŉ offer van bloed.

En toe kom Jesus ...

en Hy neem al ons sonde op Hom, Hy word sonde in ons plek.

Hy gee sy lewe prys, Hy offer sy liggaam op om gebreek te word en sy bloed betaal finaal die skuld van sonde.

Hy bewerk verlossing van straf op sonde, Hy bring versoening tussen mens en God.

In Hom kan elkeen wat met geloof aan Hom vasgryp nou weer by God kom, direk in sy teenwoordigheid.

 Dit is wat ons leer in v. 19 en 20.

Elkeen wat in Jesus glo en Hom volg, elke dissipel van Jesus,

 het nie nodig om enige verdere toegang of reisgeld te betaal nie,

 daar is niks meer wat ons van God weghou nie –

geen voorhangsel, geen mense reëls, geen sonde of dood nie, geen bose magte nie, niks.

Deur die bloedoffer van Jesus Christus het ons vrye toegang tot die heiligdom, tot die teenwoordigheid van God.

Toe Hy sterf, toe skeur daardie voorhangsel in die tempel van bo na onder, sy offer breek deur die ou afskeiding wat ons van God se teenwoordigheid weggehou het.

Christus het ŉ nuwe, lewende pad gemaak na die ware, ewige lewe by God.

Die woord wat hier heeltemal korrek met “nuut” vertaal word, was oorspronklik gebruik vir vleis wat nuut of vars geslag was om te eet, of vir ŉ offerdier wat sopas of “nuut” geslag is.

Met dit as agtergrond sou ons kon sê dat

Christus het met sy vars geslagte, geskeurde liggaam vir ons ŉ nuwe pad gemaak na die ewige lewe – terug na God se teenwoordigheid.

Hy is die groot priester oor die huis van God,

 Priesters het ook voorbidding vir die volk gedoen.

As ons groot priester is Jesus Christus ons Voorspraak by God (1 Joh. 2:1) en tree Hy vir ons in by die Vader (Heb. 7:25).

 Hy het ŉ nuwe pad vir ons gemaak en sy gebede vergesel ons op die pad.

Dit is hoekom sy dissipels Hom volg, omdat Hy die enigste weg na herstel met God is, soos Hy self gesê het, in Joh. 14:6,

*“Ek is die weg en die waarheid en die lewe. Niemand kom na die Vader toe behalwe deur My nie.”*

Wil jy ware en ewige vrede hê met God?

 Wil jy in sy heerlike teenwoordigheid lewe vir altyd?

 Glo dan in Jesus Christus en volg Hom as sy dissipel.

 Doen jy dit reeds?

 Wat ŉ wonderlike genade en troos....

 Dank en prys God...

 want jou toegang in God se teenwoordigheid is verseker.

Broers en susters,

omdat ons hierdie vrye toegang het tot God se teenwoordigheid, en omdat ons Jesus as ons groot Priester het wat vir ons intree by God,

 daarom roep die Heilige Gees ons op, hits Hy ons aan tot vier dinge –

 drie wat Hy wil hê ons moet doen en een wat ons nie moet doen nie...

v. 22 Laat ons tot God nader...

v. 23 Laat ons styf vashou...

v.23 Laat ons na mekaar omsien...

v.24 Laat ons nie wegbly nie... (OAV)

**Hoe volg Jesus se dissipels Hom?**

v.23 Ons *“hou styf vas aan die hoop wat ons bely, want God is getrou: Hy doen wat Hy beloof het.”*

Omdat dissipels van Jesus vrye toegang tot God het en Christus self vir ons intree –

daarom kan ons stewig staan en volhard want ons is seker van alles wat God beloof.

Selfs in marteling staan dissipels vas sonder om te wankel.

Met vertroue op God kan ons konstant by God se waarhede hou selfs al bly die wêreld se standpunte verander.

Dink maar hoe verskuif die wêreld die waarheid om mense se selfgerigtheid bo God se waarheid te verhef – die wettige moorde van babas deur aborsie, die goedpraat van allerhande seksuele sonde buite die huwelik...

Dissipels van Jesus hou vas aan die sekerheid wat God ons gee deur sy Woord,

 sonder om die waarheid te buig soos dit die wêreld pas.

**Waarheen volg Jesus se dissipels Hom?**

 Ander gevra – waarheen lei Jesus ons wat Hom volg?

In die eerste plek lei Hy ons **na God toe** v. 22.

v. 22, *“Laat ons tot God nader...”*

Op die nuwe lewende pad wat Christus na God toe oopgeskeur het, terwyl Hy vir ons intree by God, volg ons Hom na God toe.

Sal jy by hierdie pad verby stap?

 O die hartseer dat so baie die pad misken, of minag – tot hulle eie ewige oordeel....

 Maar nie Jesus se dissipels nie.

Ons volg Jesus in nederigheid, in opregtheid sonder bybedoelings, in ware toewyding –

ons lewens gaan nie meer oor onsself en ons goed en ons land en ons mense en selfs ons familie nie, dit gaan oor God.

Ons volg Jesus sonder vrees en skaamte want ook die aanklag van ons gewete maak Hy stil in ons besef dat ons sonde vergewe is.

Ons volg Jesus met verwagting omdat ons die omvang van God se liefde deur Jesus leer ken het.

 Ons volg Jesus na ons Vader toe, na sy heiligdom toe met vrymoedigheid.

Maar hoe nader ek tot God sou jy kon vra?

Dit is so dat ons eers eendag by ons dood, en veral by sy wederkoms volledigheid fisies in sy heerlike teenwoordigheid wees.

Maar ons nader ook in hierdie lewe al tot Hom...

wanneer ons sy Woord lees, wanneer ons Woord bestudeer op on eie en saam ander, wanneer ons luister hoe sy Woord gepreek word; wanneer ons die sakramente gebruik;

en wanneer ons in gebed met Hom praat – persoonlike en saam ander;

 wanneer ons Hom loof en prys op ons eie of saam ander.

En as jy aanhou om Hom te nader in sy Woord en in gebed, dan kom jy al nader na Hom toe – trouens dan kom Hy al nader na jou toe.

Hoe meer jy dit doen hoe duideliker kry jy sy boodskap,

sy antwoord op jou soeke en jou gebede kry jy in die gebeure om jou, in die Skrif wat jy lees, en bestudeer en hoor...

Dissipels van Jesus volg Hom na God toe – eendag in volledigheid, maar nou reeds in God se Woord en in gebed.

Maar Jesus lei sy dissipels ook na God se mense toe, ander gelowiges, jou broers en susters in God se huisgesin, in die gemeente...

v. 2, *“Laat ons na mekaar omsien deur mekaar aan te spoor tot liefde en goeie dade.”*

 Dissipels van Jesus volg Hom na sy gemeente toe, na die ander dissipels toe.

Hoeveel keer leer Jesus nie dat ons mekaar moet liefhê nie, dat ons mekaar moet toerus en opbou in die geloof nie, dat ons mekaar moet dien nie...

Ons moet fokus op mekaar en mekaar dan aanmoedig, aanspoor, aanhits,

om Jesus se karakter en sy liefde en sy “innige jammerte” vir mense uit te leef.

Ander gelowiges het jou aanmoediging nodig – en dis waarheen Jesus jou lei.

Dit is waarheen jy Hom volg as jy sy dissipel is –

 om ander gelowiges op te beur en aan te hits in hulle geloofslewe.

Natuurlik kan mens dit nie doen as jy nie saam met ander gelowiges is nie. En daarom die oproep

 v. 25 *Laat ons nie wegbly nie...* (OAV)

Die Bybel ken nie so iets soos ŉ individuele dissipel wat hom eenkant hou van die ander nie.

Ons met mekaar nodig,

op ons eie sak ons uit, bly ons nie vasstaan in die waarheid nie,

raak ons al hoe slimmer om ons self te volg en te gehoorsaam en dit te laat lyk asof dit aanvaarbaar is vir Jesus.

 Dit is nie...

 Ander gelowiges het Jesus se aanmoediging nodig, en Hy lei jou as sy dissipels om dit te doen.

 Is jy ŉ dissipel van Jesus wat Hom gehoorsaam?

Dissipels volg Jesus na God toe

 Eendag volledig, maar nou na sy Woord toe en in gebed....

Dissipels volg Jesus ook na ander gelowiges toe

 Om hulle aan te moedig en om deur hulle aangemoedig te word...

Laat ek afsluit deur vir jou te wys dat dit nie net is waarheen Jesus ons stuur asof Hy dit nie self gedoen het nie....

Gaan blaai deur die evangelies, veral Lukas en sien hoeveel keer Jesus bid,

 op sy eie alleen – soos die hele nag voordat Hy die apostels aangewys het,

 saam sy dissipels – voor sy verheerliking op die berg,

 later in sy benoudheid in Getsemane.

Dit is met daardie selfde vrymoedigheid, met sy vrymoedigheid

wat sy volgelinge, sy dissipels Hom volg om tot God te nader in gebed...

En dan sy gewoonte – nie om weg te bly nie – maar om na die gemeente se byeenkomste toe te gaan.

In sy tyd die sinagoge – Luk 4:15,16 “soos Hy gewoond was gaan Hy op die Sabbatdag sinagoge toe...”

 Sal ons as sy dissipels Hom dan nie ook in sy gewoontes volg nie?

Broer en suster,

Wees ŉ ware dissipel van Jesus Christus,

volg Hom met ŉ opregte hart, in vrymoedigheid, sonder huiwering, vrees of skaamte; volg Hom na God toe op die nuwe pad wat Hy met sy verskeurde liggaam en bloedoffer gebaan het,

volg Hom in sy gewoonte na sy gemeente toe, (moenie wegbly nie) moedig ander aan om ook te kom,

hits ander gelowiges aan om Jesus te volg in liefde en goeie dade.

Amen